
Mis on tasakaal ja kuidas seda arendada? 


Käesolev artikkel on kirjutatud Inglismaa Meniere'i 
Ühingult saadud materjalide põhjal. Enne, kui te 
alljärgnevaid soovitusi kasutama hakkate, külastage oma 
arsti, et veenduda, kas nimetatud harjutused on teile 
sobivad. 


Tasakaaluhäire on seisund, mille puhul inimene tunneb 
sageli pearinglust või tasakaalutust seistes, istudes või 
lamades ning need sümptomid püsivad teatud aja jooksul. Enamasti taanduvad tasakaaluhäired, mis 
ei ole haigustega seotud, iseenesest 1-2 nädala jooksul. 

Tasakaal ei ole meile sündides kaasa antud, seda tuleb arendada. Lapsena saavutame hea tasakaalu, 
harjutades tasakaalu nõudvaid tegevusi — hüpates, keerutades ja ronides, mängides mitmesuguseid 
mänge. Täiskasvanuna kipume pidama tasakaalu enesestmõistetavaks. Kuid tasakaal on tegelikult 
keeruline süsteem, mis aitab meil toime tulla ja end hästi tunda ning vajab palju regulaarset 
tähelepanu, et oma parimal viisil toimida. Siin on põhjus, miks peame keskenduma oma 
tasakaalusüsteemi eest hoolitsemisele. Enamik täiskasvanuid ei mõtle oma tasakaalule enne, kui 
kukub. Fakt on see, et tasakaalu loomulik langus algab enamasti 40—50 aasta vanuselt. Riiklik 
terviseinstituut teatab, et iga kolmas üle 65-aastane inimene kogeb igal aastal kukkumist 
tasakaalurobleemide tõttu.. 

Täiuslik tasakaalusüsteem annab rohkem energiat ja jõudu ning aitab liikuda vabalt ja 
enesekindlalt. Tasakaalusüsteemi tervena hoidmine on eriti oluline, kui meil on haigusest tingitud 
probleeme, nagu liigesevalu, nõrkus või pearinglus. Sellistel juhtudel võib tasakaalutreening aidata 
meil normaalset tegutseda ja ületada jäikuse või ebakindluse tundeid. 

Tihti on nikastused ja venitused tingitud tasakaalu puudumisest. Mõiste propriotseptsioon ehk 
süvatundlikkus on võime tunnetada jäsemete asendit neid nägemata. See on vajalik iga meie 
liigutuse jaoks ja tasakaalu säilitamiseks. Isegi tugevat pahkluud võib ebatasasel pinnasel joostes 
välja venitada, kui jooksja ei ole treeninud neuromuskulaarset süsteemi õigesti reageerima. 
Propriotseptsioonitreening on vigastatud sportlaste taastusravis väga levinud, kuid seda saab sama 
lihtsalt kasutada vigastuste ennetamiseks. 

Pole tähtis, kui vanad me oleme, tasakaalu saab õppida, proovile panna ja parandada. Spetsiaalsed 
harjutused on loodud selleks, et soodustada normaalset motoorset toimingut, lihaste kasutamist ja 
liigeste stabiilsust — kõik eeldused tasakaalusüsteemi arendamiseks. Venitus-, stabiliseerimis- ja 
dünaamilised harjutused ning spetsiifilised tasakaaluoskused toovad kaasa pikaajalise stabiilsuse. 
Lisaks aitavad harjutused arendada meie teadlikkust keha omadustest ja võimetest ning nende eest 
hoolitsemisest. 

Tasakaalusüsteemi täiustamine parandab lõppkokkuvõttes meie kehahoiakut, mis omakorda toob 
kaasa meie liigeste suurema vastupidavuse; vähendab vigastuste ohtu; aitab meil haigusest üle saada 
ja tagab, et saame tunda rõõmu elust ka kõrgemas vanuses. Kulutage igal nädalal veidi aega oma 
tasakaalusüsteemi eest hoolitsemiseks ja te näete peagi selle eeliseid. 


Mis võib rikkuda meie tasakaalu? 


Neid põhjuseid on palju alates traumadest, haigustest ja vananemisest. Enamik probleeme 
tekivad aju- või sisekõrvaprobleemide või füüsiliste probleemide tõttu, nagu luumurrud või lihaste 
vigastused. Tasakaaluprobleemid võivad raskendada liikumist. 


Pikaajaline terviseseisund, mis mõjutab närvisüsteemi, võib samuti halvendada tasakaalu. 
Parkinsoni tõbi, Alzheimeri tõbi ja multiskleroos on vaid mõned. Lisaks võivad ebakindlust tekitada 
artriit, südameprobleemid ja teatud ravimid, mida pensionärid krooniliste haiguste raviks võtavad. 


Seda võib põhjustada ka pikemaajaline lamamine. Igaüks, kes on olnud sunnitud olema mõnda 
aega voodirežiimil, teab, kui kobavad on esimesed sammud peale voodist tõusmist. Põhjusteks on 
ka sisekõrva häired, liigeste puudulik liikumisvõime ja ravimite mõju. Mõnikord võib selleks olla 
ka mõni põhiline tervislik seisund, näiteks halb vereringe, madal või kõrge vererõhk, aneemia, 
infektsioon või spetsiifiline vigastus. See, milliseid sümptomeid pearinglus meile põhjustab, viitab 
mõnikord ka selle põhjustajatele. 

Pearinglus on üsna tavaline vaevus. Peaaegu pooled inimesed pöörduvad pearingluse tõttu mingil 
hetkel oma tervishoiuteenuse osutaja poole. Mida vanem te olete, seda tõenäolisem on see 
sümptom. 


Kuidas taastada normaalne tasakaal? 


Kui räägitakse ravist, tuleb silmade ette kohe tabletipurk. Jah, teatud olukorras on see üks 
võimalus, kui tegemist on vereringehäiretega või mõne muu haigusliku seisundiga. Kuid kui 
pearingluse taga ei ole konkreetset haigust, tuleme toime ilma ravimiteta. Tegemist on tasakaalu 
ümberõppega. Selleks anname oma ajule uusi ülesandeid, mida see tundma õppima asjub. Meie aju 
on väga õppimisvõimeline. Loomulikult ei toimu see üleöö, vaid vajab aega ja mõnikord üsna palju. 
Ja loomulikult meie aktiivset tegutsemist. Kui me vaatame näiteks iluuisutajat treeningul, siis 
näeme, kuidas ta tundide kaupa lihvib ühte ja sama liigutust, kuni see tal perfektselt õnnestub. 
Midagi sama peame ka meie tegema. Kui me märkame, et mingi harjutus valmistab meile raskusi, 
siis peame seda harjutust pidevalt tegema, kuni me tunneme, et saame sellega hakkama 
probleemideta. 


Kas tasakaalu ümberõppe harjutused võivad aidata Meniere'i haiguse puhul? 


Tasakaalu ümberõpe on teraapia, mis võib kiirendada taastumist mis tahes muutusest 
tasakaalusüsteemis. Kuna meie oleme huvitatud põhiliselt Meniere'i haigusest, siis vaatamegi, 
kuidas need harjutused aitaksid menieerikuid. See ei tähenda muidugi, et neist ei saaks abi mistahes 
tüüpi tasakaaluprobeemide all kannatavat inimesed. 

Meniere'i haiguse puhul peame tegema vahet kahe põhilise pearingluse vahel. Esimene on 
haigushoost tingitud pearinglus (mida harjutustega muuta ei saa) ja haiguse poolt põhjustatud 
pikaajaline pearinglus ja tasakaaluhäired (mille puhul harjutused võivad aidata). 

Haigushoog 

See on tugev pöörlemistunne, mis tekib ootamatult ja kestab mõnikord mitu tundi ja põhjustab 
tavaliselt täielikku tasakaalupuudust ning võimetust püsti tõusta, kõndidimisest rääkimata. 
Meniere'i haigus, eriti selle pearinglushood on põhjustatud muutustest sisekõrvas. Harjutused ei 
suuda neid haigushooge ära hoida. Kui teil on praegu haiguse aktiivne periood, mis tähendab, et 
haogushooge esineb sageli, siis ei ole teil neist harjutustest kasu, sest taastumine võtab isegi 
harjutusi tehes aega vähemalt kuus nädalat. 

Pikaajaline pearinglus ja tasakaaluhäired. 

Muutused sisekõrvas, mis põhjustavad pearingluse, häirivad tasakaaluelundi normaalset tööd, 
mille tulemusena vigastatud tasakaaluorgan saadab välja aju tasakaalukeskuse jaoks arusaamatuid 
signaale, mille tulemuseks on tasakaalupuudus. Aju ei suuda toime tulla üksteisele vastukäivate 
signaalidega. Aja jooksul kohaneb aju siiski nende uute signaalidega (brošüür selgitab, kuidas see 
juhtub), ja nii leeveneb ka pearinglus. Tasakaalu ümberõpe harjutused võivad seda 
taastumisprotsessi kiirendada. 

Tavaliselt ei esine haigushoogusid väga sageli — vahe nende vahel võib olla kuid või isegi aastaid, 
kuid seda alles siis, kui haiguse esimene staadium on läbitud. Haiguse algstaadiumis esineb 


haigushoogusid üsna sageli. Kuid nagu te kindlasti olete kogenud, on teil haigushoogude vahel 
pikaajalised sümptomid, näiteks nagu pearinglus, iiveldus, ebakindlus, väsimus või pohmellitunne. 
Need sümptomid on sageli raskemad, kui olete teie tegevus nõuab füüsilist pingutust, olete väsinud, 
stressis või reisite. Harjutused, mida kirjeldan, võivad aidata teil neid sümptomeid 
pearinglushoogude vahelisel perioodil leevendada. 

Muidugi võib pärast pikaajaliste sümptomite kõrvaldamist tekkida uus haigushoog. Sel juhul 
peate uuesti alustama, kasutades juba kirjeldatud harjutusi taastumise kiirendamiseks. Sellisel juhul 
peate alustama harjutustega algusest peale, kasutades samu harjutusi tagajärgedest ülesaamiseks. 
Kuid inimesed, kes põevad Meniere'i haigust, kinnitavad, et see annab neile enesekindluse, sest nad 
teavad juba, mis naid aitab. 


Tavalised küsimused pearingluse puhul 


Miks mul on pearinglus, uimasus ja ebakindlus? 

Tasakaalusüsteem põhineb kolmel teguril: kasutades oma silmi näete te, kus te asute ja kuhu te 
liigute. Skeleti lihassüsteem annab teile teada, millisel pinnal te seisate ja kuidas te liigute. Ja 
tasakaaluorgan teie sisekõrvas annab teile teada pea- ja sellega koos ka kehaliigutustest. 


Aju töötleb kõigist kolmest 
allikast saabunud signaale 


Nägemine teavitab 
aju, millises suunas te 
Z —- liigute 


Sisekõrvas asuv 
tasakaaluelund 
annab ajule teada 
pea liikumisest 


» 


Keha 
tunderetseptorid 
annavad teada, 
M — kuidas ja millisel 
pinnal te liigute 


Mis põhjustab pearinglust ja tasakaaluhäireid? 


Tasakaalusüsteemi võivad kahjustada mitmed meditsiinilised probleemid. Seetõttu on oluline 
lasta arstil kontrollida, missugune osa teie tasakaalusüsteemist ei tööta korralikult. Kui teie 
tasakaaluhäired on põhjustatud tasakaaluelundist, võib tarst selgitada teile teie probleemide olemust 
ja tekkimispõhjust. See võib olla põhjustatud kergekujulisest viirusest või kõrvapõletikust või 
mõnikord on lihtsalt tegemist tasakaaluelundi ,,kulumisega”. On olukordi, kui arst ei ole võimeline 
avastama põhjust, kuid tasakaalu ümberõpe võib sellegipoolest aidata kiirendada tasakaalu 
paranemist, isegi kui selle põhjus on ebaselge. 

Kui teie tasakaalusüsteem ei tööta korralikult, võite kogeda pearinglust, kui te sooritate kiireid 
või ebatavalisi liigutusi, nagu ülespoole sirutamine või üle õla vaatamine. Teil võib esineda 
pearinglust ka liikuvas vahendis (auto, lift) või kui te olete olukorras, kui teie ümber on palju 
vilkuvat valgust, liiklust või inimesi (linnatänav, reklaamid) 


Kas pearinglus on ebanormaalne või kahjulik? 


Kui teie tasakaalusüsteem ei tööta normaalselt, on väga harva tegemist ohtliku meditsiinilise 
olukorraga. Kuid kuigi pearinglus ei ole tõsine nähtus, on see väga ebameeldiv ja hirmutav olukord, 
mis põhjustab iiveldust, väsimust, ja keskendumisraskusi. Tihti väldivad pearingluse all kannatavad 
inimesed aktiivset füüsilist tegevust ja kiireid liigutusi ning see omakorda võib põhjustada teisi 
terviseprobleeme, nagu kaela- ja õlalihaste pinge ja peavalud ning õlaliigeste valud. Pearingluse 
tõttu vähendavad paljud inimesed füüsilist pingutust nõudvaid tegevusi, sealhulgas väga olulise 
hommikuvõimlemise, reisimise või üksinda väljaskäimise. Kui inimene vananeb, vajab ta eriti head 
tasakaalutunnetust, et vältida kukkumist ja enese vigastamist selle tagajärjel. Seetõttu, ehkki 
pearinglus ei ole mõne ohtliku haiguse tundemärk, on siiski oluline sellest vabaneda. 


Kuidas kiirendavad tasakaalu ümberõppe harjutused paranemist? 


Pearinglusest paranemine on sama, nagu vetteminek mererannas. Alguses tundub see ebamugav, 
kuid kui te olete juba vees, hakkate tundma ennast mõnusalt. Teie aju harjub uue olukorraga, õpib 
vastu võtma uusi signaale, kui lained teid õõtsutavad, kui teie silmade ees toimub vee liikumine, kui 
teie jalad vajuvad liiva ja teie tasakaaluorgan edastab järjest uusi ebatavalisi signaale aju 
tasakaalukeskusele. Aga te harjute uue olukorraga ning igasugune ebamugavustunne kaob. 
Samamoodi võib aju järk-järgult vigastuse või haigusejärgse tasakaalusüsteemi töö muutumise tõttu 
õppida toime tulema teistsuguse olukorraga. Kuid teie aju on selleks võimeline ainult sellisel juhul, 
kui te teete neid liigutusi, mis kutsuvad esile pearingluse. Harjutused, mida te teete tasakaalu 
ümberõppeks, annavad teie ajule kõik võimalused selleks. Ainuke, mida tuleb silmas pidada, on see, 
et te hoolitsete nende tegemise ajal oma turvalisuse eest sellega, et teil oleks abiline, kes vajadusel 
teid toetaks või et teil oleks piisavalt tugesid ümberringi, mida ise kasutada. 


Mida ma saa teha kiiremaks taastumiseks? 


Halb uudis on see, et ei ole olemas ravimeid, mis taastaks tasakaalusüsteemi normaalse tegevuse. 
Teie arst võib pakkuda teile küll tablette, mis vähendavad iiveldust ja pearinglust, kuid see ei 
kõrvalda probleemi. Need ebameeldivad nähtused võivad kesta mõnikord kuu või paar ja siis 
tasapisi vaibuda, kui te jätkate oma normaalset tegevust (vt. Järgmist osa). Kuid halb uudis võib 
mõnikord olla ka hea uudis. Selle asemel, et koormata oma organismi mürkidega (mida kõik 
ravimid paratamatult on), on teil võimalik sobivate harjutuste abil saavutada kiirem taastumine. 


Kuidas ma saan aru, et need harjutused aitavad mind? 


Teaduslikes uuringutes 75%-80% (neli viiest) inimestest, kes läbisid harjutuste programmi, 
kinnitasid, et nad tundsid ennast paremini juba mõne kuu jooksul. Võrdlusgrupp, kellele ei õpetatud 
neid harjutusi, ei kogenud mingit olukorra paranemist. 

Et veenduda, kas need harjutused on teile sobivad, proovige järgnevaid harjutusi. Kui need ei 
põhjusta teil pearinglust isegi kui te teete neid kiires tempos, ei ole neist teile mingit kasu. Kui teil 
tekib nende sooritamisel pearinglus, on see märgiks, et need harjutused mõjuvad teie 
tasakaalusüsteemile ja te vajate just neid. Seni, kuni teie tasakaalusüsteem ei ole kohanenud teie 
poolt sooritatavate harjutustega, tekib teil pearinglus iga kord, kui te neid harjutusi teete. See on 
täiesti normaalne nähtus ja te peate saama ülse sellest ebamugavustundest. 


Kas harjutused võivad tekitada kahju? 


Need harjutused põhinevad normaalsetel pealiigutustel, mida te peaksite olema võimeline 
sooritama oma igapäevases elus ja peaksid olema täiesti ohtud, välja arvatud juhtudel, kui teie arst 
on mingil põhjusel keelanud teatavad pealiigutused. Kui te tunnete mõnevõrra suuremat pearinglust 
harjutuste ajal, siis tähendab see, et need avaldavad soovitud mõju. Ükski neist ei tohiks avaldada 
mingit kahjulikku mõju teie tasakaalusüsteemile. Alguses on soovitav teha kogu liigutuste seeria 
aeglases tempos. Kui teil on kael jäik, alustage eriti ettevaatlikult, kuid need harjutused muudavad 
teie kaela painduvamaks. Kui need harjutused peaksid siiski tekitama mõne neist sümptomitest, 
millest on juttu allpool (nende esinemine on väga vähe tõenäoline) või kui mõni neist tekib 


harjutuste käigus, peaksite lõpetama need ja pidama nõu oma arstiga, et saada teada, kas need on 
ohutud. 

Hoiduge harjutustest, kui need põhjustavad 
järgnevaid sümptomeid: terav või kestev valu 
kaelas, peas või kõrvades; survetunne ühes või 
mõlemas kõrvas; kuulmislangus või kohinataoline 
heli kõrvus; teadvusekaotusele sarnanev tunne või 
vaatevälja = hägustumine või - tumenemine, 
kahelinägemine, jäsemete tuimus. — Selliste 
tundemärkide esinemisel tuleb võimalikult kiiresti 
pöörduda arsti poole. 


Kui teil ülespoole vaadates silmade ees tume- 
neb, pöörduge arsti poole. 


Harjutuste koostamine 
Kuidas koostada endale sobivad harjutused? 


Igaühel on oma erinev elustiil ja igaühel võivad olla erinevad liigutused, mis põhjustavad 
pearingluse. Edasi vaatame, millised harjutused sobiksid just teile. 


1. Esimene oluline samm on leida aeg harjutuste praktiseerimiseks. Need võtavad umbes 10 minutit 
teie ajast ja on väga oluline, et te teeksite neid iga päev või, mis veelgi parem — kaks korda päevas. 
Otsustage nüüd, millal te saate neid teha ja kirjutage omale need ajad üles tabelis, mille eeskuju on 
allpool. 


2. Järgmiseks leidke koht, kus neid harjutusi teha. Selleks sobib koht, kus te saaksite istuda ja 
liikuda mõne sammu võrra, ilme et teil oleks oht kuhugi vastu põrgata. Kõige paremaks kohaks on 
voodi- või sohvaesine. 


3. Järgmiseks peate otsustema, milliseid harjutusi teha käesoleval nädalal, kasutades 
punktisüsteemi. Alguseks peaksite ehk paluma kellegi abi, kes vajadusel toetab teid ja julgustab 
jätkama. 


Põhiline harjutus 


Kui need harjutused tekitavad pearinglust, on 
soovitav proovida hingata veidi aeglasemalt — 
mitte rohkem, kui üks hingetõmme 4-6 sekundi 
jooksul. Eelnevaks lõdvestamiseks on soovitav 
teha mõned õlaringid kummaski suunas. 


1. Peapööre: keerake pead paremalt vasakule ja 
tagasi 10 korda 10 sekundi jooksul. Liigutage 
pead nii suures ulatuses, kui see teil võimalik 


on. Oluline on, et teie silmade vaade liiguks koos peaga. Oodake 10 sekundit peale esimest seeriat 
ja seejärel tehke teine samasugune seeria. 


2. Kallutage pead ette ja taha 10 korda 10 sekundi jooksul. Liigutuste ulatus valige selline, mis teile 
ebamugavust ei tekita. Silmade vaateväli liigub koos peaga. Peale esimese seeria sooritamist oodake 
10 sekundit ja tehke sama seeria uuesti. 


3. Peapööre silmad kinni (SK): tehke harjutust nr. 1 suletud silmadega. 
4. Pea kallutamine ette ja taha silmad kinni (SK): tehke harjutust nr. 2 suletud silmadega. 


5. Peapööre/jälgimine: Hoidke oma sõrm käsivarre ulatuses enda ees ja pöörake pead, nagu 1. 
harjutuse puhul, kuid nüüd jälgige pidevalt sõrme. Oodake 10 sekundit peale esimest seeriat ja 
korrake 


6. Peakallututus/jälgimine: hoidke sõrm käsivarre uletuses enda ees ja kallutage pead üles ja alla. 
Jälgige kogu aeg sõrme. Oodake 10 sekundit peale esimest seeriat ja korrake. 


Peale nende põhiliste harjutuste peaksite valima mõned spetsiaalsed harjutused ja liikumisviisid. 


Testige oma tasakaalu 
Kõigepealt alustage peapöördega istudes.Kui te olete selle harjutuse lõpetanud, oodake 10 
sekundit ja kirjutage pildil näidatud eeskujul, kas teil esines pearinglus ja kui tugev see oli. (0- 
puudus; 1-esines; 2-keskmine; 3-tugev) 
Märkige I, kui tegite seda istudes ja S, kui tegite seda seistes. 


Tehke sama kõigi kuue harjutusega. 


Kasutage tulemusi, et otsustada, milliseid harjutusi teha järgmisel nädalal. 


Kui tulemuseks oli 0, ei ole seda harjutust vaja rohkem 
sooritada, sest see ei avalda teile mõju. Nädal 
Kui te saite tulemuseks 1 või 2, peate kordama neid harjutusi 04 [2 
iga päev. 
Kui te saite tulemuseks 3, siis peate tegema neid harjutusi | Peapööre KIKI 
edasi, kuid aeglasemas tempos, kuid sellest hoolimata iga 
Näidistabelis näeme ühe inimese tulemusi kahe nädala |Peapööre 
jooksul. Peapööre istudes tekitas vaid kerget pearinglust. |silmad kinni 
Seega võib kolmandal nädalal seda teha juba seistes. Kallutus | ajutus 
istudes ei avaldanud esimesedl nädalal mingit mõju, järelikult |-ilmad kinni 
võis siirduda edasi sama harjutuse juurde seistes. Peapööre 


silmad kinni näitab paranemist. Kallutus silmad kinni ei 
avaldanud esimesel nädalal mõju, kuid tekitas keskmist 


pearinglust järgmisel nädalal. Järelikult tuleb seda teha edasi. Kallutus/ KIIN 
Sõrme jälgimine peapöördel osutus probleemiks. Järelikult | jälgimine 
tuleb jätkata. Sõrme jälgimine kallutusel paranes, mis 


tähencab, et sama harjutust võib jätkata seistes. Seejuures ei tohi unustada, et need näitajad ei 
pruugi anda 100% õiget tulemust, sest inimese enesetunne võib olla nädalate lõikes erinev. 


Harjutuste muutmine kooskõlas edusammudega. 


Kui te alustate harjutustega, kogete kindlasti pearinglust, mõnikord isegi ebameeldivalt tugevana. 
Sellegipoolest ärge lõpetage neid, vaid tehke neid aeglasemalt. Ainult regulaarne harjutamine tagab 
teie tasakaalusüsteemi taastumise. 


Kõikidel inimestel on häid ja halbu päevi. On täiesti loomulik, et pearinglus muutub raskemaks, 
kui te olete väsinud, teil on stress või olete haiglane. Kuid peale mõnda nädalat regulaarset 
harjutamist märkate, et need harjutused ei põhjusta enam pearinglust või on need tunduvalt 
nõrgemad. Peale seda tähelepanekut võite kiirendada liigutusi, kuni olete suuteline tegema neid 
normaalse kiirusega. 


Mõne aja pärast te märkate, et mõned harjutused ei tekita enam pearinglust. See tähendab, et te ei 
pea neid enam tegema. Te peate jälgima, missugused harjutused ei ole teile enam vajalikud ning 
missuguseid te peate edasi tegema. Selleks ongi tabel, mida te täidate. Kui teie tulemus on 0 (või 1 
pikema aja jooksul) peate muutma harjutused raskemateks. 


Ja siin on siis terve tabel: 


[n/a |s|a|s|o|7 (8 [9 ojja 
reavöire| | || |||||TT7| 
kattus | | | | (||| |TTT 


KS AAA 
ilmad kinni 

Kallutus 

silmad kinni 


Kuidas muuta harjutused raskemateks? 


1. Kui te suudate teha eelpoolkirjeldatud harjutusi normaalse kiirusega ilma et te kogeksite 
nimetamisväärset pearinglust, on aeg teha samu harjutusi, kuid nüüd juba seistes. 


2. Kui te suudate teha neid harjutusi ilma nimetamisväärse pearingluseta seistes, proovige teha neid 
liikudes ettepoole ja tahapoole (Arge püüdke liikumise pealt ennast ringi keerata, see võib 
põhjustada äkilise tasakaalukaotuse) 


3. Kui te suudate teha neid harjutusi liikudes ilma nimetamisväärse pearingluseta, võite lõpetada 
nende tegemise, sest teie tasakaalusüsteem ei vaja neid enam — see on õppinud toime tulema uue 
olukorraga. 


Liikumise lisamine harjutustele 


Füüsiline aktiivsus on osa teie päevarutiinist, mis aitab teie tasakaalusüsteemil kohaneda. On väga 
oluline, et te võtaksite uuesti kasutusele sellised liigutused, millest te olete võib-olla loobunud, kuna 


need tekitasid teil ebakindlust ja pearinglust. Järgnevad soovitused puudutavad füüsilise aktiivsuse 
lisamist. See kõik võtab ainult tühise osa teie igapäevaelust, kuid võib aidata teil elada 
täisväärtuslikku elu. 


Pallimäng 


Kuigi see näib lihtsana, on see ometi väga oluline tasakaalutreeninguks. See arendab kiireid käe-, 
silmade ja pealiigutusi. Kasutage pehmet palli ja visake seda oma peast kõrgemale ning püüdes 
seda. Tehke seda istudes, seistes ja liikudes. Visake palli kummagi käega erinevatest kohtadest (eest, 
kõrvalt) 


Kõndimine 


Kui teil on tasakaaluprobleeme, siis lihtsalt kõndige. Viis kuni kümme minutit kõndi päevas 
mõjub teie tasakaalusüsteemile hästi. Kui teil ei ole probleeme tasasel pinnal kõndimisega, proovige 
seda teha looduslikul, ebatasasel teerajal. Trepist kõndides, üle takistuste astudes. Selleka laotage 
põrandale mingeid esemeid, millest peate üle astuma. 


Kui liiklemine rahvarohketel linnatänavatel tekitab teile pearinglust, harjutage seda tegema järk- 
järgult. Valige esmalt tänav, millel ei oleks väga suurt liiklust ja kõndige paarisaja meetrine 
vahemaa edasi ja tagasi esimesel nädalal. Ärge püüdke seejuures vältida vaadet liiklusele või 
vastutulevatele ja mööduvatele inimestele. 


Järgmisel nädalal kõndige juba mõnel elavama liiklusega tänaval ja jälgige liiklust, kuni tunnete, 
et see ei tekita enam pearinglust (ja nii juhtub, võite olla selles kindel). 


Nädalate kaupa valige ikka elavama liiklusega tänavaid, kuni võite ennast vabalt tunda ka kõige 
raskemas situatsioonis. Ma tean, et see nõuab aega ja kannatust. 


Sport, tantsimine 


Kui teil on vähem probleeme pearinglusega, lisage oma tegevusse soporti, tantsimist (suurepärane 
vahend tasakaalu harjutamiseks) ja spetsiaalseid harjutusi (jooga, meditatsioon, mis rahustavad 
närvikava). Hoiduge siiski liiga suurest koormusest, mida näiteks aeroobika võib tekitada. 


Reisimine 

Te olete võib-olla märganud, et auto-, bussi-, rongi- või laevasõit tekitab teil pearinglust või on 
sama liikumisel eskalaatoritel ja liftis. Ainuke viis sellest ülesaamiseks on harjutamine. Alustage 
lühikeste vahemaade läbimisega (üks või paar peatusevahet korraga. Sõites jälgige ümbrust, ärge 


hoidke oma pilku maha suunatuna. Järk-järgult suurendage läbitavaid vahemaasid, kui teie 
pearinglus väheneb. 


Kuna igal inimesel võivad erinevad liigutused põhjustada pearinglust, on vajalik, et te tunneksite, 
mis mõjuvad just teie puhul pearinglust vallandavalt. Jälgige ennast ja kirjutage need omale üles. 
Nüüd on oluline, et te hakkaksite tegema just neid harjutusi. Ärge muretsege! Nagu juba öeldud, 
pearinglus ei mõju teie tasakaalusüsteemile halvasti. See on sama, nagu lihasevalu peale raskemat 
treeningut. Tehke neid harjutusi regulaarselt iga päev. 


Ebakindlus, halb tasakaal 


Kui teil on probleeme sirgjoones kõndimisega või raskusi tasakaaluga, on teil vaja teha harjutusi, 
mis mõjuksid just sellele probleemile. Kui te suudate juba teha põhiharjutusi kõndides, proovige 
muuta need veelgi raskemateks, nagu näiteks seistes ühel jalal (jah, selleni on ka võimalik jõuda), 
seistes voodi või diivani kõrva, et vajadusel tuge saada või istuda. Ja lõpuks võite proovida teha 
neid harjutusi kikivarvul seistes — see on saavutuste tipp, sest see on väga raske. 


Kui asendimuutus voodis tekitab pearinglust 


See on võrdlemisi levinud probleem ja tuleneb kõrvakristallide kontrollimatust liikumisest 
tasakaalukanalites, mille tõttu ärritatakse tasakaalurakke saatma ajju valesid signaale asendi kohta. 
Seda nimetatakse healoomuliseks asendimuutusest tingitud pearingluseks ja selle vastu on olemas 
nn. Epley manööver. Te võite seda teha ka kodus. 


Et suunata kõrvakristallid eemale tasakaalurakkudest, istuge voodiservale jalad põrandale 
toetumas. Heitke nüüd sellest asendis sellele küljele, mis tekitab pearinglust. Liigutus tuleb 
sooritada võimalikult kiiresti. Püsige selles asendis 30 sekundit ja tõuske jälle võimalikult kiiresti 
istuma. Istuge 30 sekundit ja korrake sama teisele küljele laskudes. Kui te teete seda harjutust 10 
korda iga päev, kogete alguses tugevat pearinglust, kuid see muutub kergemaks mõne nädalaga. 


Upitamine 


Kui millegi järele upitamine kas üles- või allapoole tekitab pearinglust, istuge toolile ja suunake 
oma vaade vaheldumisi üles, kõrvale ja alla. Püüdke sirutada käsi kujuteldava eseme suunas (see 
võib olla ka reaalne ese) ja seda võtta riiulilt, põrandalt või külje pealt. Ärge tehke seda harjutust, 
kui see tekitab teil minestuseelse tunde või teie silme ees tumeneb. 


Pearinglus, mis on tingitud kirevatest taustadest või kiirelliikuvatest objektidest 


Teil võib tekkida pearinglus, kui te näete erksavärvilisi, triibulisi või muidu kirevaid taustu, kui te 
kerite arvutis pilte edasi või tagasi, jälgite filme või tihredat liiklus või vilkuvaid reklaame. Kui see 
on nii, siis hankige endale tükk triibulist tapeeti või muud vastavat ja paigutage see enda lähedusse, 
kui te teete alulkirjeldatud põhiharjutusi. Tehke kõiki neid, vaadeldes samal ajal triipe alguses 
istudes, seejärele seistes ja liikudes. Proovige sama reaalses elus esinevates situatsioonides. 


Lõpetuseks soovitan veel ühte tabelit 


Selles on vaid kaks rida. Alumine rida jagage kaheks ja kirjutage vasakule poole EI ning paremale 
JAH. Ülemisle reale kirjutage küsimus: KAS MA TAHAN, ET MUL OLEKS HEA TASAKAAL? 
Ja vastavalt sellele, mille te valisite, toimigegi. 


Lisaks 


Ma ei soovita kunagi ühtegi harjutust ilma, et ma ei oleks neid eelnevalt enda peal testinud. Olen 
teinud kõiki neid harjutusi ja veendunud, et ükski neist ei tekita mingit kahju, kui välja arvata 
mööduv pearinglus. Võin kinnitada, et see on talutav ja aja jooksul väheneb. Ainuke, mis on vajalik, 
see on järjekindlus. Katsetage neid harjutusi. Valige koht, kus neid teha, et teil oleks ohutu. Mõni 
neist võib tekitada tõepoolest üsna ebameeldiva pearingluse. Heitke pikali ja lõdvestuge — see 
möödub. Alguses on soovitav katsetada neid liigutusi õhtul, kui teil ei seisa ees mingit tööd. Siis 
jõuate taastuda võimalikust pearinglusest. Esimesed liigutused peaksid olema soovitatust 
aeglasemad, et te õpiksite tundma oma olukorda. Kui mõni neist harjutustest tekitab raske 
pearingluse, siis ärge neid katkestage, vaid tehke sama harjutust tunduvalt aeglasemas 
tempos! Tabeli täitmine võib mõne inimese meelest tunduda tarbetuna, kuid see ei ole seda. Vaevalt 
jõuate te meeles pidada kõikide harjutuste tulemusi. Ja pealegi on tabelist ju näha ka teie 
edusammud. 


Meniere'i haiguse puhul on muidugi oht, et te saate harjutustele kuluvate nädalate jooksul uue 
haigushoo, mis nullib teie senised saavutused ja sunnib alustama uue seeriaga. Jah, paraku nii see 
on, et Meniere'i haigus on etteennustamatu ja me peame olema valmis kõigeks — ka selleks. 


Edu teile! 


Heinar Kudevita 


